ΓΡΑΠΤΗ ΕΡΩΤΗΣΗ E-3252/98

υποβολή: Karin Riis-Jørgensen (ELDR) προς την Επιτροπή

(28 Οκτωβρίου 1998)

Θέμα: Αμοιβαία αναγνώριση συλλεκτών ηλιακής ενέργειας-DIN 4757 και ISO 9806

Όσον αφορά την αμοιβαία αναγνώριση προτύπων παρακαλείται η Επιτροπή να ανακοινώσει εάν θεωρεί λογικό ότι ένας συλλέκτης ηλιακής ενέργειας που έχει δοκιμασθεί σε ένα κράτος μέλος (τη Δανία) και έχει εγκριθεί και πιστοποιηθεί εκεί (ISO 9806) πρέπει να δοκιμασθεί/εγκριθεί (DIN 3757) εκ νέου όταν πωλείται σε άλλο κράτος μέλος (τη Γερμανία), λαμβανομένου υπόψη ότι οι προδιαγραφές/πρότυπα DIN 4757 και ISO 9806 είναι, σε μεγάλες γραμμές, ταυτόσημα, και ότι τόσο η Δανία όσο και η Γερμανία έχουν συνάψει συμφωνίες για την αμοιβαία αναγνώριση των αποτελεσμάτων των δοκιμασιών (μέσω του Ευρωπαϊκού Οργανισμού Ππιστοποίησης).

Η μη αναγνώριση των αποτελεσμάτων των δοκιμασιών άλλων κρατών μελών σε έναν τομέα σημαίνει ότι στη Γερμανία η πωλήτρια επιχείρηση αναγκάζεται έμμεσα να δεχθεί και μια γερμανική δοκιμασία, επειδή στην αντίθετη περίπτωση δεν καταβάλλονται οι γερμανικές επιδοτήσεις και κατ' αυτόν τον τρόπο η τιμή καθίσταται στην πραγματικότητα μη ανταγωνιστική στη γερμανική αγορά.

Θεωρεί η Επιτροπή ότι είναι λογικό να απαιτείται εθνική δοκιμασία για να επιτευχθούν εθνικές επιδοτήσεις;

Θεωρεί η Επιτροπή λογικό ορισμένα κράτη μέλη, ή ακόμα περιφέρειες, να εξακολουθούν να επικαλούνται "ειδικές περιστάσεις" υπό την μορφή "ουσιαστικών προφυλάξεων" που είναι διαφορετικές από εκείνες των άλλων κρατών μελών/περιφερειών;

Μπορεί η Επιτροπή να ανακοινώσει με ποιον τρόπο προσπαθεί στην πραγματικότητα να εναρμονίσει τους κανόνες στον εν λόγω τομέα, ούτως ώστε στο μέλλον η ανταλλαγή εμπορευμάτων να μπορεί να πραγματοποιείται χωρίς διπλό έλεγχο, σύμφωνα με τους κανόνες της εσωτερικής αγοράς;

Απάντηση του κ. Monti εξ ονόματος της Επιτροπής

(14 Ιανουαρίου 1999)

Από την αρχή αμοιβαίας αναγνώρισης προκύπτει ότι ένα κράτος μέλος δεν δικαιούται να εμποδίζει την εμπορική προώθηση ενός προϊόντος προερχόμενου από ένα άλλο κράτος μέλος, αν στο εν λόγω κράτος μέλος το επίπεδο προστασίας που παρέχεται σε χρήστες αυτού του προϊόντος είναι αντίστοιχο με αυτό που οι εθνικές προδιαγραφές προτίθενται να εξασφαλίσουν ή να καθιερώσουν. Όπου υπάρχει τέτοια αντιστοιχία, ένα κράτος μέλος θα παραβίαζε την αρχή της αναλογικότητας αν απαιτούσε την αυστηρή και ακριβή συμμόρφωση των ενλόγω εισαγόμενων προϊόντων με τις διατάξεις ή τις τεχνικές απαιτήσεις που έχουν καθοριστεί για τα εγχώρια προϊόντα.

Ομοίως, αν και λόγω της απουσίας εναρμονισμένων κανόνων, ένα κράτος μέλος είναι ελεύθερο να αποκτήσει ένα προϊόν το οποίο έχει ήδη λάβει έγκριση σε άλλο κράτος μέλος για να υποστεί μια νέα διαδικασία εξέτασης και έγκρισης, το ενλόγω κράτος είναι παρ'όλα αυτά υποχρεωμένο να συμβάλλει στη χαλάρωση των ελέγχων που υφίστανται στο ενδοκοινοτικό εμπόριο. Έτσι οι αρχές των κρατών μελών δεν έχουν το δικαίωμα να απαιτούν άσκοπες τεχνικές ή χημικές αναλύσεις ή εργαστηριακές δοκιμές, όταν οι ίδιες αναλύσεις ή δοκιμές έχουν ήδη εκτελεστεί σε άλλο κράτος μέλος και τα αποτελέσματά τους είναι διαθέσιμα στις ενλόγω αρχές ή μπορούν να τεθούν στη διάθεσή τους κατόπιν αίτησης.

Ένα εθελοντικό βιομηχανικό πρότυπο (όπως το αναφερθέν Deutsches Industrie norm -DIN) δεν μπορεί να θεωρηθεί ως κρατικό μέτρο που μπορεί να αμφισβητηθεί. Επιπρόσθετα, σύμφωνα με τις πληροφορίες που διαθέτει ο διεθνής οργανισμός προτυποποίησης (International organization for the standardization - ISO), το πρότυπο ISO 9806 δεν φαίνεται ότι είναι αντίστοιχο του γερμανικού προτύπου DIN 4757. Όμως, η Επιτροπή θα προβληματιζόταν αν ένας εθνικός κανόνας απαιτούσε την υποβολή ενός προϊόντος σε εθνική δοκιμή προκειμένου να είναι κατάλληλο για εθνική επιδότηση. Σάυτό το πλαίσιο η Επιτροπή θα χρειαζόταν αναλυτικότερες πληροφορίες για να μπορεί να εξετάσει πλήρως την κατάσταση.

Επομένως, συνιστάται στον οικονομικό φορέα που θίγεται από την απαίτηση να επανεξεταστεί ένας συλλέκτης ηλιακής ενέργειας και να ζητήσει έγκριση από μια γερμανική αρχή, να υποβάλει τη σχετική τεκμηρίωση στην Επιτροπή για αξιολόγηση στα πλαίσια των προαναφερθέντων γενικών αρχών αμοιβαίας αναγνώρισης. Για να εναρμονισθούν ορισμένες πτυχές που έχουν σχέση με τους συλλέκτες ηλιακής ενέργειας, η Επιτροπή έχει δώσει σχετική εντολή στην Ευρωπαϊκή Επιτροπή Προτυποποίησης (European committee for standardization - CEN) με σκοπό την προετοιμασία ευρωπαϊκών προτύπων στον ενλόγω χώρο. Το ενλόγω έργο εκτελείται από την τεχνική επιτροπή 312 της CEN και αναμένεται για το επόμενο έτος η έγκριση ενός ευρωπαϊκού προτύπου.